《刘美中自翰苑归追怀平昔之游再过唐兴寺陈迹依然辄成长句奉呈》
宋代·王庭圭

重寻古壁旧题诗，林竹萧森上翠微。但见晓猿惊蕙帐，应无山翠怪儒衣。

野僧忽自云中出，阁老新从天下归。拍手相欢同一笑，可能长伴钓鱼矶。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。